Vier gesoek ná twee vroue se skietdood in motorFoto: SAPD Die polisie in Polokwane het ŉ grootskaalse soektog van stapel gestuur na vier verdagtes wat betrokke was by die koelbloedige moord op twee vroue. Die vroue het Saterdagoggend in ŉ motor in Zunestraat in Magna Via gesit nadat hulle met ŉ eiendomsagent byeengekom het om na sakepersele te kyk wat te huur is. “Drie verdagtes, van wie twee gewapen, het die vroue in die motor genader en op hulle losgebrand,” het brig. Motlafela Mojapelo, polisiewoordvoerder, gesê. ŉ Vierde verdagte het in ŉ wegkommotor, ŉ rooi Hyundai-sedan met ŉ Gautengse registrasienommer, gewag. Ná die skietery het die drie verdagtes na die motor gehardloop, ingespring en teen ŉ hoë snelheid van die toneel gevlug. Russel Meiring, woordvoerder van ER24, het gesê paramedici het omstreeks 10:30 op die toneel aangekom. “ŉ Motor was langs die pad geparkeer en vol koeëlgate. Twee vroue is in die motor aangetref.” Een van die vroue is verskeie kere geskiet terwyl die ander vrou in die bors geskiet is. “Die vroue het geen tekens van lewe getoon nie en is op die toneel dood verklaar.” Volgens Mojapelo is die motief vir die moorde nog nie bekend nie en vorm deel van die ondersoek. Enigiemand met inligting oor die voorval word versoek om brig. James Espach by 082 576 0743 of lt.kol. Richard Boshomane by 079 894 5501 te bel. Inligting kan ook by Stop Misdaad, 08600 10111, aangemeld word.